Document ID: 32013D0762

KOMISIJAS ĪSTENOŠANAS LĒMUMS
(2013. gada 9. decembris)
par papildu finansiālo ieguldījumu dalībvalstu izstrādātajās zvejas kontroles programmās 2013. gadam
(izziņots ar dokumenta numuru C(2013) 8576)
(Autentisks ir tikai teksts angļu, bulgāru, dāņu, franču, grieķu, horvātu, igauņu, itāļu, latviešu, lietuviešu, maltiešu, nīderlandiešu, poļu, portugāļu, rumāņu, somu, spāņu un zviedru valodā)
(2013/762/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2006. gada 22. maija Regulu (EK) Nr. 861/2006, ar ko nosaka Kopienas finanšu pasākumus kopējās zivsaimniecības politikas īstenošanai un jūras tiesību jomā (1), un jo īpaši tās 21. pantu,
tā kā:
(1)
Pamatojoties uz Savienības līdzfinansējuma pieprasījumiem, kurus dalībvalstis bija izteikušas savās zvejas kontroles programmās 2013. gadam, Komisija pieņēma 2013. gada 10. jūlija Īstenošanas lēmumu 2013/410/ES par Savienības finansiālo ieguldījumu dalībvalstu izstrādātajās zvejas kontroles programmās 2013. gadam (2), un daļa no pieejamajiem 2013. gada budžeta līdzekļiem palika neizmantota.
(2)
Šī neizmantotā 2013. gada budžeta daļa tagad būtu jāiedala ar jaunu lēmumu.
(3)
Saskaņā ar Regulas (EK) Nr. 861/2006 21. panta 2. punktu dalībvalstis tika aicinātas iesniegt programmas par papildu finansējumu prioritārajās jomās, kuras Komisija noteikusi 2013. gada 7. jūnija vēstulē dalībvalstīm, proti, projekti, kuru mērķis ir pielāgot dalībvalstu elektroniskās reģistrēšanas un ziņošanas sistēmas (ERS), lai turpmāk varētu ievērot pienākumu izkraut visas nozvejas, ietverot arī dalībvalstu datubāzu pielāgošanu, ERS sistēmu savstarpējo savietojamību, dzinēja jaudas mērīšanu un zvejas produktu izsekojamību. Prasības, kas jāievēro operatoriem un/vai dalībvalstīm, kuras veic ieguldījumus izsekojamības projektos, Komisija noteica 2012. gada 14. maija vēstulē dalībvalstīm.
(4)
Pamatojoties uz iepriekšminēto un ņemot vērā budžeta ierobežojumus, programmās iekļautie pieprasījumi par Savienības finansējumu tādām darbībām kā mācības un iniciatīvas, kuru mērķis ir vairot informētību par kopējās zivsaimniecības politikas noteikumiem, tika noraidīti, jo tie nebija saistīti ar iepriekš minētajām prioritārajām jomām. Arī Komisijas noteiktajās prioritārajās jomās budžeta ierobežojumu dēļ nebija iespējams saglabāt visus programmās paredzētos projektus. Komisijai līdzfinansējamie projekti bija jāatlasa, pamatojoties uz izvērtējumu par to atbilstību iepriekšnoteiktām prioritātēm.
(5)
Attiecībā uz izsekojamības projektiem ir svarīgi nodrošināt, lai tos izstrādātu, pamatojoties uz starptautiski atzītiem standartiem, kā noteikts Komisijas Īstenošanas regulas (ES) Nr. 404/2011 (3) 67. panta 8. punktā.
(6)
Pieteikumi Savienības finansējuma saņemšanai ir izvērtēti, ņemot vērā to atbilstību noteikumiem, kas izklāstīti Komisijas 2007. gada 11. aprīļa Regulā (EK) Nr. 391/2007, ar kuru paredz sīki izstrādātus īstenošanas noteikumus Padomes Regulai (EK) Nr. 861/2006 attiecībā uz dalībvalstu izdevumiem, kas radušies, ieviešot kopējai zivsaimniecības politikai piemērojamās uzraudzības un kontroles sistēmas (4).
(7)
Ir lietderīgi noteikt Savienības finansiālā ieguldījuma maksimālo summu un likmi atbilstīgi Regulas (EK) Nr. 861/2006 15. pantā noteiktajiem limitiem un paredzēt nosacījumus, ar kādiem var piešķirt šādu ieguldījumu.
(8)
Lai veicinātu investīcijas Komisijas noteiktajās prioritārajās darbībās un ņemtu vērā finanšu krīzes negatīvo ietekmi uz dalībvalstu budžetu, tiem izdevumiem, kas saistīti ar iepriekš minētajām prioritārajām jomām, būtu jāpiemēro augsta līdzfinansējuma likme, nepārsniedzot Regulas (EK) Nr. 861/2006 15. pantā noteiktos limitus.
(9)
Lai varētu saņemt šādu finansiālo ieguldījumu, projektiem, kurus līdzfinansē saskaņā ar šo lēmumu, būtu jāatbilst visiem attiecīgajiem Savienības tiesību aktu noteikumiem, un jo īpaši Īstenošanas regulai (ES) Nr. 404/2011.
(10)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Priekšmets
Šajā lēmumā ir noteikts Savienības papildu finansiālais ieguldījums to izdevumu segšanā, kas dalībvalstīm radušies 2013. gadā, ieviešot uzraudzības un kontroles sistēmas, kuras piemērojamas saistībā ar kopējo zivsaimniecības politiku (KZP), kā minēts Regulas (EK) Nr. 861/2006 8. panta 1. punkta a) apakšpunktā. Ar to nosaka Savienības finansiālo ieguldījumu katrai dalībvalstij, Savienības finansiālā ieguldījuma likmi un nosacījumus, ar kādiem var piešķirt šādu ieguldījumu.
2. pants
Neizpildīto saistību slēgšana
Visus maksājumus, attiecībā uz kuriem pieprasa atlīdzinājumu, attiecīgā dalībvalsts veic līdz 2017. gada 30. jūnijam. Maksājumi, ko dalībvalsts veic pēc minētā termiņa beigām, nav atlīdzināmi. Neizmantotās budžeta apropriācijas, kas saistītas ar šo lēmumu, atceļ vēlākais līdz 2018. gada 31. decembrim.
3. pants
Jaunās tehnoloģijas un IT tīkli
1. Izdevumus, kas radušies saistībā ar I pielikumā minētajiem projektiem, ieviešot jaunas tehnoloģijas un IT tīklus, lai notiktu efektīva un droša datu vākšana un pārvaldība saistībā ar zvejas darbību uzraudzību, kontroli un pārraudzību, kompensē ar finansiālu ieguldījumu 90 % apmērā no attiecināmajiem izdevumiem, nepārsniedzot minētajā pielikumā noteiktos limitus.
2. ES ieguldījums izsekojamības projektos nepārsniedz EUR 1 000 000, ja investīcijas veic dalībvalstu iestādes, un EUR 250 000, ja investīcijas veic privāti ieguldītāji. Privātu operatoru īstenoto izsekojamības projektu kopskaits vienai dalībvalstij vienā finansēšanas lēmumā nepārsniedz astoņus projektus.
3. Lai varētu saņemt 2. punktā minēto finansiālo ieguldījumu, visiem projektiem, kas līdzfinansēti saskaņā ar šo lēmumu, jāatbilst attiecīgajām Padomes Regulas (EK) Nr. 1224/2009 (5) un Īstenošanas regulas (ES) Nr. 404/2011 prasībām.
4. I pielikumā minētos projektus - BG/13/02, kas saistīts ar Omega mērierīcēm, EL/13/10, kas saistīts ar inspekciju vajadzībām izmantotiem planšetdatoriem, un PT/13/08, kas saistīts ar svēršanas iekārtām, - kompensē ar finansiālu ieguldījumu 50 % apmērā no attiecināmajiem izdevumiem, nepārsniedzot minētajā pielikumā noteiktos limitus.
4. pants
Automātiskās lokalizācijas ierīces
1. Izdevumus, kas radušies saistībā ar II pielikumā minētajiem projektiem, iegādājoties automātiskās lokalizācijas ierīces un aprīkojot ar tām zvejas kuģus, lai zvejas uzraudzības centrs ar kuģu satelītnovērošanas sistēmas (VMS) palīdzību tos varētu uzraudzīt no attāluma, kompensē ar finansiālu ieguldījumu 90 % apmērā no attiecināmajiem izdevumiem, nepārsniedzot minētajā pielikumā noteiktos limitus.
2. Lai varētu saņemt 1. punktā minēto finansiālo ieguldījumu par automātiskās lokalizācijas ierīcēm, tām jāatbilst Īstenošanas regulā (ES) Nr. 404/2011 noteiktajām prasībām.
5. pants
Elektroniskās reģistrācijas un ziņošanas sistēmas
Izdevumus, kas radušies saistībā ar III pielikumā minētajiem projektiem attiecībā uz elektroniskās reģistrācijas un ziņošanas sistēmām nepieciešamo komponentu izstrādi, iegādi un uzstādīšanu, kā arī saistībā ar attiecīgo tehnisko palīdzību, lai nodrošinātu ERS sistēmu savstarpēju savietojamību dalībvalstīs, kā arī īstenotu pienākumu izkraut visas nozvejas (“izmetumu aizliegums”), kompensē ar finansiālu ieguldījumu 90 % apmērā no attiecināmajiem izdevumiem, nepārsniedzot minētajā pielikumā noteiktos limitus.
6. pants
Izmēģinājuma projekti
Izdevumus, kas saistībā ar V pielikumā minētajiem projektiem radušies par jaunu kontroles tehnoloģiju izmēģinājuma projektiem, kompensē ar finansiālu ieguldījumu 50 % apmērā no attiecināmajiem izdevumiem, nepārsniedzot minētajā pielikumā noteiktos limitus.
7. pants
Kopējais maksimālais Savienības ieguldījums katrai dalībvalstij
Plānotie izdevumi, to attiecināmā daļa un maksimālais Savienības ieguldījums katrai dalībvalstij ir šāds:
(EUR)
Dalībvalsts
Nacionālajā zvejas kontroles papildprogrammā plānotie izdevumi
Izdevumi par projektiem, kuri izraudzīti saskaņā ar šo lēmumu
Maksimālais Savienības ieguldījums
Beļģija
430 000
280 000
252 000
Bulgārija
35 791
35 791
24 031
Dānija
4 195 144
1 251 235
876 285
Igaunija
400 000
400 000
360 000
Īrija
200 000
200 000
180 000
Grieķija
228 500
78 500
50 650
Spānija
2 989 879
1 037 300
769 570
Francija
2 058 585
1 356 145
631 082
Horvātija
267 490
267 490
227 400
Itālija
1 850 000
422 000
379 800
Kipra
100 000
100 000
90 000
Latvija
124 038
124 038
111 634
Lietuva
99 919
99 919
89 927
Malta
1 470 510
615 000
553 500
Polija
1 487 812
1 389 812
1 090 831
Portugāle
443 954
161 500
143 150
Rumānija
40 000
0
0
Somija
1 800 000
1 050 000
945 000
Zviedrija
2 450 000
1 150 000
1 035 000
Apvienotā Karaliste
31 553
25 710
23 140
Kopā
20 703 175
10 044 440
7 833 000
8. pants
Adresāti
Šis lēmums ir adresēts Beļģijas Karalistei, Bulgārijas Republikai, Dānijas Karalistei, Igaunijas Republikai, Īrijai, Grieķijas Republikai, Spānijas Karalistei, Francijas Republikai, Horvātijas Republikai, Itālijas Republikai, Kipras Republikai, Latvijas Republikai, Lietuvas Republikai, Maltas Republikai, Polijas Republikai, Portugāles Republikai, Rumānijai, Somijas Republikai, Zviedrijas Karalistei un Lielbritānijas un Ziemeļīrijas Apvienotajai Karalistei.
Briselē, 2013. gada 9. decembrī

Labels: 2
7
6
12
18
15